10 Go kopanela le Bakristegotee le rena go re nea dibaka tše dintši tša gore re hlagolele potego. Ka ge re ithutile go Kgaolo 12, re swanetše go ba šedi tseleng yeo re dirišago mpho ya rena ya go bolela, kudukudu ge re na le bana babo rena le dikgaetšedi tša moya. Go fo ipolelela ditaba go ka fetoga lesebo le kotsi gabonolo gaešita le go thomeletša! Ge e ba re bolela ka taba yeo re sa kgonthišegego ka yona, re ka ba re thuša go phatlalatša maaka, ka gona go kaone gore re ele molomo wa rena hloko. (Diema 10:19) Ka lehlakoreng le lengwe, re ka ba re tseba selo se itšego e le sa kgonthe, eupša seo ga se bolele gore re swanetše go bolela ka sona. Ka mohlala, go ka direga gore taba yeo ga e nyake rena, goba go ka se bontšhe botho go bolela ka yona. (1 Bathesalonika 4:11) Batho ba bangwe ba lokafatša go hloka ga bona botho ka go bolela gore ke potego, eupša ka mehla mantšu a rena a swanetše go dula e le a kgahlišago le a nago le botho.—Bala Bakolose 4:6.